Paralen 500 v tehotenstve: Odporúčané dávkovanie a ďalšie tipy na zníženie horúčky.
Dobrý deň, chcela by som sa informovať, aké dávkovanie lieku Paralen 500 je vhodnejšie pri horúčke v tehotenstve (22tt). Momentálne sa točím okolo váhy 50kg, je lepšie užívať 1tabl (po 4-6h) alebo 2 tabl. po 6+h? Od včera poobedia mávam horúčku nad 38'C. Je prípadne vhodná aj vlažná sprcha? Ďakujem.
Dobrý deň,
ďakujeme za Vašu otázku.
V prípade horúčky či bolesti rôzneho pôvodu je užívanie paracetamolu vhodnou voľbou počas tehotenstva, avšak má byť použitá minimálna účinná dávka po čo najkratšiu dobu a s najnižšiou možnou frekvenciou. To znamená, že pokiaľ Vám zaberie na časový interval 4-6 hodín 1 tabletka lieku Paralen, je neopodstatnené si dávať 2 tablety. V prípade, že 1 tabletka lieku nemá dostatočný efekt a horúčka sa nezníži, je možné si dať naraz 2 tabletky. V prípade, že je liek potrebné užívať častejšie, je potrebné jeho podávanie konzultovať s lekárom.
Na zníženie vysokej horúčky sa okrem antipyretík používa aj vlažná sprcha alebo obklad (nie je vhodná však pri studených končatinách, alebo zimnici). Dôležité taktiež je dodržiavať pitný režim.
Pokiaľ by horúčka neustupovala, poprípade by sa pridružili ďalšie ťažkosti, je nevyhnutná kontrola u lekára.
Prajem všetko dobré.
S pozdravom
Mgr. Emma Halás Haluščíková